system
Răspunde în limba română, în stilul Wikipedia, cat mai corect gramatical.
user
Ce poți spune pe larg despre James Horner?
assistant
James Roy Horner () a fost un compozitor american, orchestrator și dirijor de muzică de film. Este cunoscut pentru integrarea elementelor corale și electronice în multe dintre coloanele sale sonore, precum și pentru utilizarea frecventă a elementelor muzicii celtice.

Într-o carieră de peste trei decenii, Horner a compus unele dintre cele mai cunoscute coloane sonore de la Hollywood. Probabil cea mai cunoscută dintre acestea este muzica din filmul Titanic, care rămâne până astăzi cea mai bine vândută coloană sonoră orchestrală din istorie. Alte coloane sonore includ: Aliens, Inimă neînfricată, Apollo 13, Masca lui Zorro, Legenda lui Zorro, Star Trek II: Mânia lui Khan, Star Trek III: În căutarea lui Spock, O minte sclipitoare și Avatar.

Horner a compus muzica pentru peste 150 de filme și a câștigat numeroase premii de-a lungul carierei sale, inclusiv două Premii Oscar, două Globuri de Aur, șase Premii Grammy, trei Premii Satellite și trei Premii Saturn.

Biografie

Copilăria și începutul carierei 

Horner s-a născut în Los Angeles în 1953 ca fiul lui Harry Horner, designer de producție și ocazional regizor de film, și a Joan Ruth. Tatăl său era evreu, s-a născut în Holíč, Cehoslovacia și a emigrat în Statele Unite în 1935. A avut un frate, Christopher, care este scriitor și realizator de documentare.

Horner a început să studieze pianul de la vârsta de cinci ani. Tinerețea și-a petrecut-o la Londra unde a studiat la Royal College of Music. A primit licența în muzică la University of Southern California. După ce a obținut o diplomă de master a început să lucreze la doctorat la University of California, Los Angeles. După câteva proiecte pentru Institutul American de Film în anii 1970 Horner a încetat să predea cursuri de teorie muzicală la universitate și a început să compună muzică de film.

Cariera de compozitor 

Una din primele coloane sonore importante ale lui Horner a fost pentru filmul The Lady in Red din 1979. Și-a început cariera compunând muzica pentru filmele de categoria B ale lui Roger Corman. Primul film pentru Corman în care Horner a fost trecut în generic a fost Battle Beyond the Stars. Lucrările sale au început să capteze atenția Hollywood-ului, lucru care a condus la proiecte mai importante. Primul moment important pentru Horner a venit în 1982 când a primit ocazia să compună muzica filmului Star Trek II: Mânia lui Khan. Regizorul filmului, Nicholas Meyer, a declarat ulterior că Horner a fost angajat deoarece studioul nu își mai permitea să îl angajeze încă o dată pe Jerry Goldsmith dar când Meyer a revenit la franciză pentru filmul Star Trek VI: Țara nedescoperită, regizorul și-a dat seama că nu își mai putea permite să îl angajeze pe Horner.

Horner a continuat să compună muzica pentru filme importante din anii 1980, inclus 48 de ore (1982), Krull (1983), Star Trek III: În căutarea lui Spock (1984), Commando (1985), Cocoon (1985), Aliens (1986), Prieteni de departe (1987), Willow (1988), Glory și Terenul de baseball (ambele în 1989).

Aliens i-a adus lui Horner prima sa nominalizare la Premiul Oscar pentru cea mai bună coloană sonoră în 1987. Cântecul "Somewhere Out There" din filmul O aventură americană, la care Horner a fost co-autor, a fost nominalizat în același an la categoria Cea mai bună melodie originală.

În 1995 Horner a compus muzica pentru nu mai puțin de șase filme, inclusiv mult-apreciatele coloane sonore pentru filmele Inimă neînfricată din Apollo 13, ambele nominalizate la Oscar. Cel mai mare succes comercial și critic al lui Horner a venit în anul 1997 cu muzica filmului Titanic. Albumul a devenit cea mai bine vândută coloană sonoră orchestrală din toate timpurile, fiind vândut în peste 27 de milioane de exemplare.

La cea de-a 70-a ediție a Premiilor Oscar Horner a câștigat premiul pentru Cea mai bună coloană sonoră precum și Cea mai bună melodie originală pentru "My Heart Will Go On" (compus împreună cu Will Jennings). De asemenea, Horner și Jennings au câștigat trei Premii Grammy și două Globuri de Aur pentru coloană sonoră și pentru "My Heart Will Go On". Titanic a marcat și prima colaborare după zece ani dintre Horner și regizorul James Cameron (după sesiunea foarte stresantă pentru filmul Aliens Horner a declarat că nu va mai lucra niciodată cu Cameron și a descris experiența ca fiind un "coșmar").

După Titanic Horner a continuat să compună muzica pentru filme majore precum Masca lui Zorro (1998), Omul bicentenar (1999), Furtuna perfectă (2000), O minte sclipitoare (2001), Inamicul e aproape (2001), Casa de nisip și ceață (2003) și Legenda lui Zorro (2005). Pentru O minte sclipitoare și Casa de nisip și ceață a primit noi nominalizări la Premiile Oscar, dar a pierdut în ambele situații în fața lui Howard Shore.

În 2009 Horner a colaborat din nou cu James Cameron pentru filmul Avatar, lansat în decembrie 2009 și care a devenit filmul cu cele mai mari încasări din toate timpurile, surclasând filmul Titanic (de asemenea regizat de Cameron și cu muzica lui Horner). Horner a petrecut peste doi ani lucrând la muzica din Avatar și nu a mai acceptat niciun alt proiect în această perioadă. Muzica sa pentru Avatar i-a adus numeroase nominalizări, inclusiv a zecea sa nominalizare la Premiile Oscar plus noi nominalizări la Globurile de Aur, Premiile BAFTA și Premiile Grammy, dar la fiecare ceremonie a pierdut în favoarea compozitorul Michael Giacchino pentru filmul Deasupra tuturor.

Legat de experiența privind muzica pentru Avatar Horner a declarat: "Avatar a fost cel mai dificil film la care am lucrat și cel mai masiv proiect pe care l-am abordat... Lucrez de la patru dimineața până la aproape zece seara și aceasta este viața mea începând cu luna martie. Aceasta este lumea în care mă aflu acum și te face să te simți înstrăinat de restul. Va trebui să mă recuperez după asta și să îmi scot mintea din Avatar."

Horner a compus muzica versiunii din 2010 a filmului The Karate Kid, înlocuindu-l pe Atli Örvarsson. În 2011 Horner a compus muzica filmului For Greater Glory (sau Cristiada) care a fost lansat un an mai târziu și Aurul negru. În 2012 Horner a compus muzica filmului Uimitorul Om-Păianjen cu Andrew Garfield în rol principal și care a avut premiera pe 3 iulie. Într-un interviu publicat recent pe pagina sa de Internet, Horner a explicat motivul pentru care nu a revenit pentru al doilea film: nu i-a plăcut felul în care arăta filmul comparativ cu primul și chiar l-a numit "jalnic". După refuzul său a fost înlocuit cu Hans Zimmer.

La începutul anului 2015 Horner a compus muzica filmului Le Dernier Loup al lui Jean-Jacques Annaud. Aceasta a marcat a patra sa colaborare cu Annaud și prima sa coloană sonoră după trei ani.

La momentul morții sale în 2015 proiectele la care Horner lucra includ filmele The 33 și Lovitură de stânga, ambele filme programate pentru lansare în 2015.

Lucrări orchestrale 

În 2014 Horner a compus piesa comandată Pas de Deux, un dublu concert pentru vioară și violoncel, care a avut premiera pe 12 noiembrie 2014 în interpretarea lui Mari și Hakon Samuelsen împreună cu Orchestra Filarmonică Regală din Liverpool sub bagheta lui Vasili Petrenko. Această lucrare a fost comandată pentru a marca a 175-a stagiune a Filarmonicii. Horner a compus și Collage, un concert pentru patru corni, care a avut premiera pe 27 martie 2015 în Londra la Royal Festival Hall cu Orchestra Filarmonică din Londra dirijată de Jaime Martin și cu David Pyatt, John Ryan, James Thatcher și Richard Watkins soliști.

Moartea 

În data de 22 iunie 2015 Horner a decedat la vârsta de 61 de ani după ce avionul său Embraer EMB 312 Tucano s-a prăbușit în Los Padres National Park din sudul Californiei, la circa 160 km nord-vest de Los Angeles. Horner era singurul ocupant al avionului.

Nominalizări și premii

Premiile Oscar

Globurile de Aur

Premiile BAFTA 
{| class="wikitable"
|-
! An
! Film
! Categorie
! Rezultat
|-
| 2010
| Avatar
| Cea mai bună coloană sonoră
| 
|-
| 1998
| Titanic| Cea mai bună coloană sonoră
| 
|-
| 1996
| Inimă neînfricată| Cea mai bună coloană sonoră
| 
|}

 Institutul American de Film 

În 2005 Institutul American de Film (American Film Institute, AFI) a dezvăluit lista celor mai bune 25 de coloane sonore din toate timpurile. Din cele 250 de coloane sonore nominalizate, Horner este prezent cu cinci, fiind compozitorul cu cele mai multe nominalizări fără să ajungă în lista finală. Acestea sunt:

 Apollo 13 (1995)
 Glory (1989)
 Inimă neînfricată (1995)
 Terenul de baseball (1989)
 Titanic'' (1997)

Filmografie

Note

Legături externe 
 
 

Nașteri în 1953
Decese în 2015
Compozitori americani
Dirijori americani
Compozitori de muzică de film
Câștigători ai Premiului Oscar pentru cea mai bună coloană sonoră
Câștigători ai premiului Globul de Aur pentru cea mai bună coloană sonoră
Câștigătorii premiilor Grammy
Compozitori din secolul al XX-lea
Decese cauzate de accidente aviatice